На основу члана 137. Закон о спорту („Службени гласник РС“, број 10/2016), и члана 41. став 1. тачка 32. Статута општине Ада (Службени лист Општине Ада бр. 10/2014 – пречишћен текст),

Скупштина општине Ада на седници одржаној дана 22.12.2016. године доноси,

**ОДЛУКУ
О ФИНАНСИРАЊУ/ СУФИНАНСИРАЊУ ПОТРЕБА И ИНТЕРЕСА ГРАЂАНА У ОБЛАСТИ СПОРТА У ОПШТИНИ АДА**

Члан 1.

Овом одлуком регулише се обезбеђивање средстава из буџета Општине Ада за финансирање/суфинансирање потреба и интереса грађана у области спорта у општини Ада.

Члан 2.

Потребе и интереси грађана у области спорта за чије се остваривање обезбеђују средства у буџету општине Ада (у даљем тексту: Општине) у складу са Законом о спорту(„Службени гласник РС“, број 10/2016 у даљем тексту: Закон), су:

1) подстицање и стварање услова за унапређење спортске рекреације, односно бављење грађана спортом, посебно деце, омладине, жена и особа са инвалидитетом;
2) изградња, одржавање и опремање спортских објеката на територији Општине, а посебно јавних спортских терена у стамбеним насељима или у њиховој близини и школских спортских објеката и набавка спортске опреме и реквизита;
3) организација спортских такмичења од посебног значаја за Општину;
4) обезбеђење услова и организовање спортских кампова за спортски развој талентованих спортиста и унапређење квалитета стручног рада са њима;
5) учешће спортских организација са територије Општине у домаћим и европским клупским такмичењима;
6) физичко васпитање деце предшколског узраста и школски спорт (унапређење физичког вежбања, рад школских спортских секција и друштава, градска и међуопштинска школска спортска такмичења и др.);
7) делатност организација у области спорта чији је оснивач Општина;
8) делатност организација у области спорта са седиштем на територији Општине које су од посебног значаја за Општину;
9) унапређење заштите здравља спортиста и обезбеђивање адекватног спортско - здравственог образовања спортиста, посебно младих, укључујући и антидопинг образовање;
10) стипендирање за спортско усавршавање категорисаних спортиста, посебно перспективних спортиста;
11) спречавање негативних појава у спорту (допинг, насиље и недолично понашање, намештање спортских резултата и др.);
12) едукација, информисање и саветовање грађана, спортиста и осталих учесника у систему спорта о питањима битним за одговарајуће бављење спортским активностима и делатностима;
13) периодична тестирања, сакупљање, анализа и дистрибуција релевантних информација за адекватно задовољавање потреба грађана у области спорта на територији Општине, истраживачко-развојни пројекти и издавање спортских публикација;
14) унапређивање стручног рада учесника у систему спорта са територије Општине и подстицање запошљавања висококвалификованих спортских стручњака и врхунских спортиста;
15) рационално и наменско коришћење спортских сала и спортских објеката у државној својини чији је корисник Општина и спортских објеката у својини Општине кроз одобравање њиховог коришћења за спортске активности и доделу термина за тренирање учесницима у систему спорта;

16) награде и признања за постигнуте спортске резултате и допринос развоју спорта.

Потребе грађана из става 1. тачке 1), 2) и 6) овог члана имају приоритет при избору програма којим се задовољавају потребе грађана у области спорта у Општини, односно други програми могу бити одобрени тек након што се задовоље потребе грађана из става 1. тачке 1), 2) и 6) овог члана.

Носилац програма којим се обезбеђује остваривање потреба и интереса грађана из става 1. овог члана не може за финансирање истих активности да подноси програме и за средства од другог нивоа власти у Републици Србији.

Спортска организација која је носилац годишњег програма мора бити члан одговарајућег надлежног националног гранског спортског савеза преко кога се остварује општи интерес у области спорта и Спортског савеза општине Ада.

Предлог свог годишњег програма и годишњих програма организација у области спорта са седиштем на територији Општине Ада из члана 1. став 1. тач. 1), 2), 3), 5), 6), 8), 10), 12), 13), 14) и 16) ове Одлуке, подноси Спортски савез општине Ада, а предлог посебних програма из члана 1. став 1. тач. 4), 9), 11) и 15) ове Одлуке, подносе Спортски савез општине Ада и друге организације у области спорта са седиштем на територији јединице локалне самоуправе, у складу са динамиком утврђеном у члану 117. став 1.Закона.

Члан 3.

За финансирање/суфинансирање потреба и интереса грађана из члана 2. става 1. ове одлуке Општине обезбеђује у свом буџету одговарајућа средства, уз поштовање приоритета утврђених законом.

 Висина средстава за финансирање/суфинансирање потреба и интереса грађана из члана 2. став 1. ове одлуке утврђују се сваке године Одлуком о буџету општине.

Члан 4.

Средства из члана 3. ове одлуке користе се у складу са Законом, за финансирање:

1. годишњих програма и
2. посебних програма.

Критеријуми одобравања програма и доделе средстава, садржина предлога програма и документација која се уз предлог подноси, начин одобравања и доделе средстава, извештај о реализацији програма, контрола реализације одобрених програма утврђени су одредбама Правилника о одобравању и финансирању/суфинансирању програма којима се остварују потребе и интереси грађана у области спорта у општини Ада

Правилник из претходног става овог члана доноси Општинско Веће.

За оцену годишњих и посебних програма, односно пројеката Општинско веће формира стручну комисију.

Одлуку о додели средстава за наредну буџетску годину за реализацију годишњих програма, као и посебних програма, односно пројеката којима се остварује општи интерес у области спорта доноси Општинско веће, на предлог стручне комисије.

Члан 5.

За све што није регулисано овом одлуком примењују се одредбе Закона, подзаконских аката донетих на основу Закона, Правилника о одобравању и финансирању/суфинансирању програма којима се остварују потребе и интереси грађана у области спорта у општини Ада.

Члан 6.

Ова одлука ступа на снагу даном њеног доношења и објављује се у "Службеном листу Општине Ада".

Република Србија

Аутономна Покрајина Војводина

Општина Ада

СКУПШТИНА ОПШТИНЕ АДА

Број:400-31/2016-01 ПРЕДСЕДНИК СО АДА,

Ада,22.12.2016.године Бучу Атила с.р.